Dodetal styg verder in Kenia-kultussterftesŉ Lugfoto wys die massagrafte in Shakahola, net buite Malindi (25 April 2023) (Foto: Yasuyoshi Chiba/AFP) Die getal slagoffers wat met ŉ vermeende verhongeringskultus in Kenia verbind word, het Woensdag na 98 toegeneem. Familielede wag nog angstig vir nuus oor hul geliefdes ná ondersoekbeamptes verlede week op massagrafte afgekom het. Die ontdekking van dosyne liggame wat in die Shakahola-woud naby die kusdorp Malindi begrawe is, het Keniane geskok gelaat. Kultusleier Paul Mackenzie Nthenge word daarvan beskuldig dat hy sy volgelinge na hul dood gedryf het toe hy gepreek het dat verhongering die enigste weg na God is. Die grusame sage, wat as die “Shakaholawoud-slagting” bekendstaan, het gelei tot versoeke aan die regering om toe te slaan op godsdienstige randfigure in die hoofsaaklik Christelike land. “Ons het vandag baie uitdagings gehad met die reën, maar ons het uiteindelik agt liggame uitgehaal,” het ŉ polisiebron aan AFP gesê. Dit bring die dodetal op 98 te staan. “Ons sal Donderdag met die oefening voortgaan.” By die staatsbeheerde Malindi-hospitaal is die lykshuis reeds oorvol. Families is desperaat om te weet of hul geliefdes gevind is. Tiener Issa Ali is in 2020 na Shakahola geneem deur sy ma. Hy het aan AFP gesê Nthenge het hom geslaan toe hy wou vlug, totdat sy pa hom uiteindelik gered het. “Die laaste keer wat ek my ma gesien het was in Februarie,” het die 16-jarige met ŉ sagte stem gesê. “Sy was baie swak toe ek haar laas gesien het.” Owerhede het Woensdag gesê 39 mense is tot dusver lewend gevind in die 325 hektaar groot bos in Shakahola. Altesaam 22 mense is reeds in hegtenis geneem. Hassan Musa, ŉ beampte van die Rooi Kruis in Kenia, het aan AFP gesê 311 mense, insluitend 150 minderjariges, is as vermis aangemeld by sy personeel in Malindi. “Dis hoofsaaklik mense van Kenia, maar ook van Tanzanië en Nigerië. Sommige word al jare lank vermis.” Moontlik nog liggame Klere lê gestrooi in die woud waar die oorskot van kultusvolgelinge in Shakahola, buite Malindi in Kenia gevind is (23 April 2023) (Foto: Yasuyoshi Chiba/AFP) “Dit is onseker hoeveel grafte daar nog is, hoeveel liggame waarop ons nog gaan afkom,” het Kithure Kindiki, minister van binnelandse sake, gesê. Hy het die toneel Dinsdag besoek en gesê die misdade is ernstig genoeg om klagtes van terrorisme teen Nthenge aanhangig te maak. Meeste van die sterftes is kinders, aldus drie bronne naby aan die ondersoek. Dit werp lig op die makabere aard van die kultus se vermeende praktyke, wat ingesluit het dat ouers hul kinder moet verhonger. Hussein Khalid, uitvoerende direkteur van die regtegroep Haki Africa, het ŉ wenk aan die polisie gestuur oor Nthenge se aktiwiteite. Hy het aan AFP gesê dit blyk die pastoor se Good News International Church wou hê kinders moet eerste verhonger, gevolg deur vroue en daarna mans. Volgens hom is 50% tot 60% van die slagoffers kinders. Hul liggame is toegedraai in ŉ katoenkleed en dan in ŉ vlak graf begrawe. William Ruto, president van Kenia, het onderneem om stappe te neem teen pastore soos Nthenge “wat hul godsdiens gebruik om vreemde, onaanvaarbare ideologie te bevorder”. Terwyl owerhede besig is om die ware omvang van die “Shakaholawoud-slagting” te bepaal, word vrae gevra oor hoe die kultus in staat was om in die verborgenheid voort te gaan met hul optrede, ondanks die feit dat Nthenge ses jaar gelede die polisie se aandag getrek het. Die televangelis is in 2017 in hegtenis geneem op aanklag van “radikalisering” ná hy families gemaan het om nie hul kinders skool toe te stuur nie. Volgens hom word opvoeding nie deur die Bybel erken nie. Hy is verlede maand weer in hegtenis geneem, volgens plaaslike media, toe twee kinders in die sorg van hul ouers verhonger en gesterf het. Hy is vrygelaat op borgtog van 100 000 Keniaanse sjilling (sowat R14 000) voor hy ná die Shakahola-klopjag hom aan die polisie oorgegee het. Nthenge sal na verwagting op 2 Mei in die hof verskyn.